La Policia Municipal de la Seu disposa d'un radar mòbil làser — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / La Policia Municipal de la Seu disposa d'un radar mòbil làser
La Policia Municipal de la Seu disposa d'un radar mòbil làser
El Servei Català de Trànsit ha cedit l’aparell, que es col.loca en punts conflictius del casc urbà, com la N-260 o el Parc del Segre L’objectiu és aconseguir que els conductors respectin la limitació de 50 Km/hora
Radar mòbil làser
El Servei Català de Trànsit (SCT) ha cedit a la Policia Municipal de la Seu d’Urgell un radar mòbil làser, dels primers que hi ha a tot Catalunya, per controlar els excessos de velocitat al nucli urbà. L’objectiu de l’aparell, d’última generació, és esdevenir un mecanisme per dissuadir els conductors perquè no superin la limitació de 50 Km/hora a l’interior de la ciutat.
Tal i com ha explicat el tinent d’alcalde d’Hisenda i Urbanisme, Jesús Fierro, “en cap cas la mesura vol ser repressiva, sinó de sensibilització per no posar en perill els vianants ni la resta conductors”.
El radar funciona des de principis de mes i ja suma una trentena d’expedients sancionadors. Els agents el col.loquen un parell de vegades a la setmana en punts conflictius, com ara noves zones de creixement (Horta del Valira), el Parc del Segre, la carretera N-260 (davant l’antic càmping En Valira) o bé al final de l’avinguda Guillem Graell, entre d’altres.
Tanmateix, el radar làser té una càmera de vídeo integrada i no necessita ser instal.lat. Els mateixos policies el poden portar i l’aparell detecta quan el vehicle comet la infracció de forma automàtica. L’import de les sancions l’estableix el SCT.
L’anunci per instal.lar el nou radar es va fer durant el plenari del passat dia 7 de juny. Segons ha explicat Fierro, “de moment encara no se’n pot fer un balanç, però estic segur que serà eficaç des d’un punt de vista cívic”. El tinent d’alcalde també puntualitza que des de l’Ajuntament s’està treballant per evitar punts conflictius amb un nou Pla de Mobilitat.